CELEX: 32012D0756
Language: lt
Date: 1354665600000
Title: 2012/756/ES: 2012 m. gruodžio 5 d. Komisijos įgyvendinimo sprendimas dėl priemonių, kad į Sąjungą nepatektų ir joje neišplistų bakterijos Pseudomonas syringae pv. actinidiae Takikawa, Serizawa, Ichikawa, Tsuyumu ir Goto (pranešta dokumentu Nr. C(2012) 8816)

7.12.2012   
            
            
               LT
            
            
               Europos Sąjungos oficialusis leidinys
            
            
               L 335/49
            
         KOMISIJOS ĮGYVENDINIMO SPRENDIMAS
   2012 m. gruodžio 5 d.
   dėl priemonių, kad į Sąjungą nepatektų ir joje neišplistų bakterijos Pseudomonas syringae pv. actinidiae Takikawa, Serizawa, Ichikawa, Tsuyumu ir Goto
   (pranešta dokumentu Nr. C(2012) 8816)
   (2012/756/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams arba augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies trečią sakinį,
   kadangi:
   
               (1)
            
            
               Italija pranešė Komisijai, kad jos teritorijoje aptikta nauja agresyvi bakterijų Pseudomonas syringae pv. actinidiae Takikawa, Serizawa, Ichikawa, Tsuyumu ir Goto padermė (toliau – nurodytasis organizmas) – kivių vėžio sukėlėja, ir kad ji priėmė oficialias nurodytojo organizmo patekimo į jos teritoriją ir paplitimo joje prevencijos priemones. Iš turimos informacijos taip pat žinoma, kad nurodytojo organizmo nauja agresyvi padermė nustatyta ir trečiojoje šalyje, iš kurios į Sąjungą eksportuojama kivių augalų dauginamoji medžiaga, įskaitant žiedadulkes;
            
         
               (2)
            
            
               nurodytasis organizmas nėra įtrauktas į Direktyvos 2000/29/EB I ar II priedo sąrašą. remiantis Komisijos atliktu preliminariu kenksmingojo organizmo keliamo pavojaus tyrimu, atliktu atsižvelgiant į Europos ir Viduržemio jūros regiono augalų apsaugos organizacijos (EPPO) parengtą vertinimą, nurodytojo organizmo poveikis aktinidijų (Actinidia Lindl.) šeimos augalams yra žalingas;
            
         
               (3)
            
            
               kadangi sudėtinga identifikuoti nurodytojo organizmo naujos agresyvios padermės taksonus, tikslinga numatyti pačiam nurodytajam organizmui, o ne tik susijusiai padermei, taikytinas priemones;
            
         
               (4)
            
            
               reikėtų numatyti priemones, susijusias su sodinti skirtų Actinidia Lindl. augalų įvežimu į Sąjungą iš trečiųjų šalių. Be to, reikėtų numatyti priemones, susijusias su Sąjungos kilmės minėtų augalų judėjimu Sąjungoje;
            
         
               (5)
            
            
               visose valstybėse narėse turėtų būti atlikti tyrimai nurodytajam organizmui nustatyti ir pranešta apie jų rezultatus;
            
         
               (6)
            
            
               jei būtina, valstybės narės turėtų priderinti savo teisės aktus, kad jie atitiktų šio sprendimo reikalavimus;
            
         
               (7)
            
            
               kad pakaktų laiko stebėti ir įvertinti padėtį, šis sprendimas turėtų būti taikomas iki 2016 m. kovo 31 d.;
            
         
               (8)
            
            
               šiame sprendime nustatytos priemonės atitinka Augalų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Neatidėliotinos priemonės dėl Pseudomonas syringae pv. actinidiae Takikawa, Serizawa, Ichikawa, Tsuyumu ir Goto
   
      Pseudomonas syringae pv. actinidiae Takikawa, Serizawa, Ichikawa, Tsuyumu ir Goto (toliau – nurodytasis organizmas) neturi patekti į Sąjungą ar joje paplisti.
   2 straipsnis
   
      Actinidia Lindl. augalų gyvų žiedadulkių ir sodinti skirtų augalų, išskyrus sėklas, įvežimas į Sąjungą
   Trečiųjų šalių kilmės Actinidia Lindl. augalų gyvas žiedadulkes ir sodinti skirtus augalus, išskyrus sėklas, (toliau – nurodytieji augalai) į Sąjungą galima įvežti tik jei jie atitinka I priede nustatytus specialius įvežimo reikalavimus.
   3 straipsnis
   Nurodytųjų augalų judėjimas Sąjungoje
   Nurodytieji augalai Sąjungoje gali būti gabenami tik jei jie atitinka II priede nustatytus specialius reikalavimus.
   4 straipsnis
   Nurodytojo organizmo tyrimai ir pranešimai apie juos
   1.   Valstybės narės kasmet atlieka oficialius tyrimus, siekdamos nustatyti, ar ant nurodytųjų augalų yra nurodytųjų organizmų.
   Atlikusios tyrimus, iki kitų metų gruodžio 31 d. valstybės narės apie šių tyrimų rezultatus praneša Komisijai ir kitoms valstybėms narėms.
   2.   Jeigu nurodytasis organizmas aptiktas valstybės narės teritorijos dalyje, kurioje jo anksčiau nenustatyta, valstybė narė nedelsdama apie to organizmo aptikimą raštu praneša Komisijai ir kitoms valstybėms narėms.
   3.   Jei nurodytasis organizmas aptinkamas arba jo buvimas įtariamas srityje, kurioje jo anksčiau nenustatyta, apie tai nedelsiant pranešama atsakingoms oficialioms įstaigoms.
   5 straipsnis
   Atitiktis
   Valstybės narės nedelsdamos praneša Komisijai apie priemones, kurių jos ėmėsi, kad būtų laikomasi šio sprendimo.
   6 straipsnis
   Taikymas
   Šis sprendimas taikomas iki 2016 m. kovo 31 d.
   7 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2012 m. gruodžio 5 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 169, 2000 7 10, p. 1.
   
      I PRIEDAS
      
         SPECIALIEJI ĮVEŽIMO Į SĄJUNGĄ REIKALAVIMAI, NURODYTI 2 STRAIPSNYJE
      
      
         I   skirsnis
      
      
         Fitosanitarinis sertifikatas
      
      
                  1.
               
               
                  Trečiųjų šalių kilmės nurodytieji augalai vežami kartu su Direktyvos 2000/29/EB 13 straipsnio 1 dalies ii punkto pirmojoje pastraipoje nurodytu fitosanitariniu sertifikatu (toliau – sertifikatas), kurio dalyje su antrašte „Papildoma deklaracija“ pateikiama 2 ir 3 punktuose nurodyta informacija.
               
            
                  2.
               
               
                  Sertifikate pateikiama informacija, kad įvykdyti vieno iš šių punktų reikalavimai:
                  
                              a)
                           
                           
                              Nurodytieji augalai visą auginimo laikotarpį buvo auginami šalyje, kurioje nurodytojo organizmo nebuvo nustatyta.
                           
                        
                              b)
                           
                           
                              Nurodytieji augalai visą auginimo laikotarpį buvo auginami srityje, kuri nurodytojo organizmo požiūriu nustatyta kilmės šalies Nacionalinės augalų apsaugos organizacijos (toliau – NPPO) pagal FAO Tarptautinį fitosanitarijos priemonių standartą (toliau – ISPM) Nr. 4 (1) kaip kenksmingaisiais organizmais neužkrėsta sritis.
                           
                        
                              c)
                           
                           
                              Nurodytieji augalai buvo auginami tokioje vietoje arba lauke, kurie nurodytojo organizmo požiūriu nustatyti NPPO pagal FAO ISPM Nr. 10 (2) kaip kenksmingaisiais organizmais neužkrėsta auginimo vieta arba laukas. Nurodytieji augalai buvo auginami aplinkoje, kuri izoliuota ir apsaugota taip, kad nurodytasis organizmas visiškai negalėtų į ją patekti iš išorinės aplinkos. Toje vietoje nurodytieji augalai prieš juos eksportuojant per paskutinį visą vegetacijos ciklą buvo oficialiai patikrinti du kartus tokiu laiku, kai galima geriausiai nustatyti infekcijos požymius, ir nurodytojo organizmo nenustatyta.
                              Tą auginimo vietą supa ne mažesnė kaip 500 m spindulio zona, kurioje prieš augalus eksportuojant per paskutinį visą vegetacijos ciklą buvo atlikti oficialūs patikrinimai du kartus tokiu laiku, kai galima geriausiai nustatyti infekcijos požymius, ir visi augalai, kuriems minėtų patikrinimų metu nustatyta infekcijos požymių, taip pat visi gretimi 5 metrų atstumu nuo jų augantys nurodytieji augalai buvo nedelsiant sunaikinti.
                           
                        
                              d)
                           
                           
                              Nurodytieji augalai buvo auginami tokioje vietoje, kuri nurodytojo organizmo požiūriu nustatyta NPPO pagal FAO ISPM Nr. 10 (2) kaip kenksmingaisiais organizmais neužkrėsta auginimo vieta.
                              Auginimo vietą supa 4 500 m spindulio zona. Toje auginimo vietoje ir visoje minėtoje zonoje prieš augalus eksportuojant per paskutinį visą vegetacijos ciklą buvo atlikti oficialūs patikrinimai, atranka ir tyrimai du kartus tokiu laiku, kai galima geriausiai nustatyti infekcijos požymius. Atliekant oficialius patikrinimus, atranką ir tyrimus nurodytojo organizmo nenustatyta.
                           
                        
            
                  3.
               
               
                  Jei yra pateikta 2 dalies c arba d punktuose nurodyta informacija, sertifikate taip pat nurodoma, ar laikomasi šių punktų nuostatų:
                  
                              a)
                           
                           
                              Nurodytieji augalai buvo gauti tiesiogiai iš motininių augalų, kurie buvo auginami laikantis 2 dalies a, b arba c punktuose nurodytų sąlygų.
                           
                        
                              b)
                           
                           
                              Nurodytieji augalai buvo gauti tiesiogiai iš motininių augalų, kurie prieš tai buvo atskirai ištirti ir buvo patvirtinta, kad jie neužkrėsti nurodytuoju organizmu.
                           
                        
                              c)
                           
                           
                              Nurodytieji augalai buvo ištirti pagal imties planą, pagal kurį 99 % patikimumu galima patvirtinti, kad nurodytuose augaluose nurodytojo organizmo yra mažiau nei 0,1 %
                           
                        
            
                  4.
               
               
                  Jei yra pateikta 2 dalies b punkte nurodyta informacija, sertifikato dalyje, kurios antraštė „Kilmės vieta“, nurodomas kenksmingaisiais organizmais neužkrėstos srities pavadinimas.
               
            
         II   skirsnis
      
      
         Patikrinimas
      
      Nurodytieji augalai, įvežami į Sąjungą kartu su fitosanitariniu sertifikatu, atitinkančiu I skirsnio reikalavimus, griežtai tikrinami įvežimo į Sąjungą punkte arba paskirties vietoje, nustatytoje pagal Komisijos direktyvą 2004/103/EB, ir, prireikus, atliekami tyrimai, ar jie neužkrėsti nurodytuoju organizmu (3).
      Jeigu nurodytieji augalai įvežami į Sąjungą per valstybę narę, kuri nėra tų augalų paskirties valstybė narė, tos valstybės narės, per kurią augalai įvežami, atsakinga oficialioji įstaiga praneša apie tai paskirties valstybei narei.
      
         (1)  Reikalavimai kenksmingaisiais organizmais neužkrėstoms sritims nustatyti. ISPM Nr. 4 (1995 m.), FAO 2011 m.
      
         (2)  Reikalavimai kenksmingaisiais organizmais neužkrėstoms auginimo vietoms arba laukams nustatyti. ISPM Nr. 10 (1999 m.), FAO 2011 m.
      
         (3)  OL L 313, 2004.10.12, p. 16.
   
   
      II PRIEDAS
      
         JUDĖJIMO SĄJUNGOJE REIKALAVIMAI, NURODYTI 3 STRAIPSNYJE
      
      
                  1.
               
               
                  Sąjungos kilmės nurodytieji augalai Sąjungoje gali būti gabenami tik jei su jais kartu pateikiamas augalo pasas, parengtas ir išduotas pagal Komisijos direktyvą 92/105/EEB (1), ir jeigu jie atitinka 2 punkte nustatytus reikalavimus.
               
            
                  2.
               
               
                  Nurodytieji augalai atitinka vieną iš toliau nurodytų reikalavimų:
                  
                              a)
                           
                           
                              Nurodytieji augalai visą auginimo laikotarpį buvo auginami valstybėje narėje, kurioje nurodytojo organizmo nebuvo nustatyta.
                           
                        
                              b)
                           
                           
                              Nurodytieji augalai visą auginimo laikotarpį buvo auginami apsaugotoje zonoje, kuri nurodytojo organizmo požiūriu pagal Direktyvos 200/29/EB 2 straipsnio 1 dalies h punktą pripažinta apsaugota zona.
                           
                        
                              c)
                           
                           
                              Nurodytieji augalai visą auginimo laikotarpį buvo auginami srityje, kuri nurodytojo organizmo požiūriu nustatyta valstybės narės atsakingos oficialiosios įstaigos pagal FAO ISPM Nr. 4 (2) kaip kenksmingaisiais organizmais neužkrėsta sritis.
                           
                        
                              d)
                           
                           
                              Nurodytieji augalai buvo auginami tokioje vietoje arba lauke, kurie nurodytojo organizmo požiūriu nustatyti augalų kilmės valstybės narės atsakingos oficialiosios įstaigos pagal FAO ISPM Nr. 10 (3) kaip kenksmingaisiais organizmais neužkrėsta auginimo vieta arba laukas. Nurodytieji augalai buvo auginami aplinkoje, kuri izoliuota ir apsaugota taip, kad nurodytasis organizmas į ją visiškai negalėtų patekti iš išorinės aplinkos. Toje vietoje nurodytieji augalai prieš juos gabenant per paskutinį visą vegetacijos ciklą buvo oficialiai patikrinti du kartus tokiu laiku, kai galima geriausiai nustatyti infekcijos požymius, ir nurodytojo organizmo nenustatyta.
                              Tą vietą supa ne mažesnė kaip 500 m spindulio zona, kurioje prieš augalus gabenant per paskutinį visą vegetacijos ciklą buvo atlikti oficialūs patikrinimai du kartus tokiu laiku, kai galima geriausiai nustatyti infekcijos požymius, ir visi augalai, kuriems minėtų patikrinimų metu nustatyta infekcijos požymių, taip pat visi gretimi 5 metrų atstumu nuo jų augantys nurodytieji augalai buvo nedelsiant sunaikinti.
                           
                        
                              e)
                           
                           
                              Nurodytieji augalai buvo auginami tokioje vietoje, kuri nurodytojo organizmo požiūriu nustatyta augalų kilmės valstybės narės atsakingos oficialiosios įstaigos pagal FAO ISPM Nr. 10 (3) kaip kenksmingaisiais organizmais neužkrėsta auginimo vieta.
                              Tą auginimo vietą supa 500 m spindulio zona, toliau – supančioji zona. Toje auginimo vietoje ir visoje supančiojoje zonoje prieš augalus gabenant per paskutinį visą vegetacijos ciklą buvo atlikti oficialūs patikrinimai, atranka ir tyrimai du kartus tokiu laiku, kai galima geriausiai nustatyti infekcijos požymius. Atliekant oficialius patikrinimus, atranką ir tyrimus nurodytojo organizmo nenustatyta.
                              Supančiąją zoną supa 4 km pločio zona, kurioje, prieš augalus gabenant per paskutinį visą vegetacijos ciklą atlikus oficialius patikrinimus, atranką ir tyrimus du kartus tokiu laiku, kai galima geriausiai nustatyti infekcijos požymius, ir nurodytuosiuose augaluose nustačius nurodytąjį organizmą visais atvejais buvo imtasi likvidavimo priemonių. Minėtos priemonės – neatidėliotinas užkrėstų nurodytųjų augalų ir visu gretimų 5 m atstumu nuo jų augančių nurodytųjų augalų sunaikinimas.
                           
                        
            
                  3.
               
               
                  Jei yra pateikta 2 dalies d arba e punktuose nurodyta informacija, nurodytieji augalai taip pat atitinka šiuos reikalavimus:
                  
                              a)
                           
                           
                              Nurodytieji augalai buvo gauti tiesiogiai iš motininių augalų, kurie buvo auginami laikantis 2 dalies a, b, c arba d punktuose nurodytų sąlygų.
                           
                        
                              b)
                           
                           
                              Nurodytieji augalai buvo gauti tiesiogiai iš motininių augalų, kurie prieš tai buvo atskirai ištirti ir buvo patvirtinta, kad jie neužkrėsti nurodytuoju organizmu.
                           
                        
                              c)
                           
                           
                              Nurodytieji augalai buvo ištirti pagal imties planą, pagal kurį 99 % patikimumu galima patvirtinti, kad nurodytuose augaluose nurodytojo organizmo yra mažiau nei 0,1 %
                           
                        
            
                  4.
               
               
                  Nurodytieji augalai, įvežami į Sąjungą iš trečiųjų šalių pagal I priedą, gali būti gabenami Sąjungoje tik jei su jais kartu pateikiamas augalo pasas, nurodytas 1 punkte.
               
            
         (1)  OL L 4, 1993 1 8, p. 22.
      
         (2)  Reikalavimai kenksmingaisiais organizmais neužkrėstoms sritims nustatyti. ISPM Nr. 4 (1995 m.), FAO 2011 m.
      
         (3)  Reikalavimai kenksmingaisiais organizmais neužkrėstoms auginimo vietoms arba laukams nustatyti. ISPM Nr. 10 (1999 m.), FAO 2011 m.